Otto Liman von Sanders

Otto Liman von Sanders (17. helmikuuta 1855 Stolp, Pommeri – 22. elokuuta 1929 München)Otto Liman von Sanders  Encyclopædia Britannica Online Academic Edition. Viitattu 19.12.2013. oli saksalainen kenraali, joka palveli komentajana Osmanien valtakunnan (Turkin) armeijassa ensimmäisen maailmansodan aikana.

Liman von Sanders aloitti upseerinuransa ratsuväessä vuonna 1874. Hän palveli esikuntatehtävissä ja yleni vuonna 1904 everstiksi ja rykmentinkomentajaksi sekä vuonna 1908 kenraalimajuriksi ja ratsuväkiprikaatin komentajaksi. Vuonna 1911 hänet ylennettiin kenraaliluutnantiksi ja nimitettiin 22. divisioonan komentajaksi. Joulukuussa 1913 Liman von Sanders nimitettiin johtamaan Turkkiin lähetettyä saksalaista sotilaskomissiota, jonka tarkoituksena oli auttaa järjestämään Turkin armeija uudelleen sen kärsittyä tappion Balkanin sodissa. Hänet myös aateloitiin ja korotettiin Saksan armeijassa ratsuväenkenraaliksi sekä Turkin armeijassa marsalkaksi (mušir). Liman von Sanders nimitettiin aluksi Turkin I armeijakunnan komentajaksi, mutta Venäjän esitettyä huolensa saksalaisen vaikutuksen lisääntymisestä Turkissa hänet siirrettiin diplomaattisista syistä tammikuussa 1914 vaatimattomampaan asemaan sotilasylitarkastajaksi. Ensimmäisen maailmansodan puhkeamista edeltäneinä kuukausina hän pyrki parantamaan Turkin armeijan taistelukykyä ja sodan puhjettua suostuttelemaan Turkin liitymään sotaan keskusvaltojen puolelle. Jälkimmäisessä tavoitteessa hän ei aluksi saavuttanut haluamaansa tulosta, mutta marraskuussa 1914 Turkki liittyi sotaan.Nordisk familjebok, täydennysosa (1925), s. 192–193  Runeberg.org. Viitattu 19.12.2013.Otto Liman von Sanders  Firstworldwar.com. Viitattu 19.12.2013.

Liman von Sanders nimitettiin elokuussa 1914 Dardanellien luo sijoitetun Turkin 1. armeijan komentajaksi, mistä hänet siirrettiin maaliskuussa 1915 johtamaan 5. armeijaa Gallipolin niemimaalle. Yhdessä turkkilaisten komentajien kanssa hän torjui menestyksekkäästi brittiläisten ja australialaisten joukkojen maihinnousuyrityksen Gallipolilla ja pakotti ympärysvaltojen joukot perääntymään. Maaliskuusta 1916 alkaen Liman von Sandersin komentama 5. armeija vastasi Traakian ja Vähän-Aasia rannikoiden puolustuksesta. Hän säilytti koko maailmansodan ajan myös asemansa saksalaisen sotilaskomission johdossa, mutta Turkin sotaministeri ja ylipäällikkö Enver pašša pyrki mitätöimään hänen vaikutuksensa eikä noudattanut hänen neuvoaan keskeyttää sotatoimet Kaukasuksella. Helmikuussa 1918 Liman von Sandersista tehtiin Palestiinaan sijoitettujen turkkilais-saksalaisten joukkojen ylipäällikkö. Hän yritti pysäyttää brittien työntymisen Palestiinaan ja Syyriaan, mutta joutui lopulta perääntymään Edmund Allenbyn johtamien ylivoimaisten brittijoukkojen edessä. Liman von Sanders joutui vetäytymään Alepposta ja kärsi murskatappion Megiddon taistelussa syyskuussa 1918, jossa hän vältti vain täpärästi vangiksi joutumisen. Mudroksen aselevon astuttua voimaan 31. lokakuuta 1918 hän johti Konstantinopolissa saksalaisten joukkojen kotiuttamista.

Britit vangitsivat Liman von Sandersin helmikuussa 1919 epäiltynä sotarikoksista ja pitivät häntä puolen vuoden ajan vankina Maltalla. Vapauttamisensa yhteydessä hän ilmoitti vetäytyvänsä palveluksesta. Hän julkaisi vuonna 1920 muistelmateoksen Fünf jahre Türkei.

Lähteet

Aiheesta muualla

Luokka:Saksalaiset kenraalit
Luokka:Osmanien valtakunnan marsalkat
Luokka:Vuonna 1855 syntyneet
Luokka:Vuonna 1929 kuolleet